Бар Наздраве

„Бар Наздраве“ (на английски: Cheers) е американски телевизионен сериал – ситуационна комедия, продукция на телевизионната компания NBC, реализиран в 11 сезона между 1982 и 1993 г. Автори са режисьорът Джеймс Бъроуз и сценаристите и продуценти, братята Глен и Лес Чарлс. Водещата роля се изпълнява от Тед Дансън.
Действието на сериала се развива в действително съществуващия едноименен бар в Бостън, Масачузетс, където група от местни граждани регулярно се отбиват да разпуснат, да пийнат по питие и да споделят преживяванията си в ежедневието. Те са винаги приятелски приветствани от колоритния персонал на бара, начело с бившата бейзболна надежда и настоящ барман Сам Малоун (Дансън), който винаги е на разположение за шеги и закачки.
Започвайки колебливо през първия сезон, когато за малко да бъде спрян, впоследствие сериалът бързо набира популярност. В осем от единадесетте си сезона, той е класиран сред топ десет предавания с най-висок рейтинг. Филмът получава многобройни номинации през годините в телевизионните категории на наградите „Златен глобус“ и „Еми“, печелейки част от тях, сред които и призът Златен глобус за най-добър телевизионен сериал - мюзикъл или комедия за 1991 година.
В България, голяма популярност добиват първите 3 сезона, които са с оригиналния актьорски екип, включващ Шели Лонг (Даян) и Никълъс Коласанто („Треньора“) заедно с постоянните персонажи на Тед Дансън (Сам), Рия Пърлман (Карла) и Джордж Уенд (Норм). След края на трети сезон, внезапната кончина на актьора Никълъс Коласанто, води до частично преаранжиране на персонажите в сериала. Тогава във филма се появява изгряващият по това време Уди Харелсън.
Бар Наздраве е неголямо градско заведение, движено от двама бармани, бивши спортисти – флиртаджията Сам Малоун, собственик на бара, бивша бейзболна надежда и по-възрастният Ърни „Треньора“, пенсиониран бейзболен треньор. Екипът се допълва от двете сервитьорки – красивата префинена интелектуалка Даян и дребничката заядлива Карла. Към постоянното присъствие се включва и дебеличкият клиент на заведението Норм, който винаги след работа се отбива да пийне една бира или повече.
Основната тема в първите сезони на сериала е романсът и заигравките между Сам Малоун и Даян, която постоянно се стреми да изтъкне своята принадлежност към по-висока класа от обществото. Цялата игра между двамата е постоянно гарнирана с шегите и подмятанията на „Треньора“, Карла и Норм. След изваждането на персонажа на Даян от сценария, в края на пети сезон, фокусът се насочва към новата слабост на Сам, невротичната кариеристка Ребека.
Почти цялото действие на филма се развива в основния салон на бара, с кратки премествания на сцената в задната зала за билярд или в стаичката офис на заведението.
В България сериалът е излъчван на 19 юли 1994 г. по Канал 1. През 2001 г. са излъчени два нови сезона по Евроком, най-вероятно четвърти и пети, тъй като е обявено, че ще бъдат пуснати 52 епизода, а точно тези двата са с по 26 епизода всеки. Дублажът е на студио Доли. Ролите се озвучават от артистите Адриана Андреева, Даринка Митова, Стефан Стефанов и Кристиян Фоков.
На 12 ноември 2009 г. започва повторно излъчване по bTV Comedy от 23:30 с разписание всеки делник от 23:00 по два епизода и с повторение от 16:00. След повторенията на първите сезони са пуснати премиерно и останалите. Дублажът е на студио Триада, а артистите са същите.
На 1 януари 2016 г. стартира по CBS Drama със субтитри на български, всеки делник от 19:30 по два епизода с повторение от 13:40.